P6_TA(2005)0182

Razvojna agenda iz Dohe

Resolucija Evropskega parlamenta o oceni kroga pogajanj iz Dohe po sklepu Generalnega sveta STO z dne 1. avgusta 2004 (2004/2138(INI))

Evropski parlament,

- ob upoštevanju sklepa Generalnega sveta STO o delovnem programu iz Dohe z dne 1. avgusta 2004,

- ob upoštevanju sporočila Komisije Svetu, Evropskemu parlamentu in Evropskemu ekonomsko-social-nemu odboru z dne 26. novembra 2003"Oživljanje pogajanj v zvezi z razvojno agendo iz Dohe — Načrt EU",

- ob upoštevanju delovnega dokumenta Komisije "Razvojna agenda iz Dohe po Cancúnu" z dne 25. septembra 2003,

- ob upoštevanju svoje resolucije z dne 25. septembra 2003 o peti Ministrski konferenci v Cancúnu [1],

- ob upoštevanju svoje resolucije z dne 3. julija 2003 o pripravah na peto Ministrsko konferenco STO v Cancúnu [2],

- ob upoštevanju deklaracije četrte Ministrske konference STO, sprejete 14. novembra 2001 v Dohi in ob upoštevanju svoje resolucije z dne 13. decembra 2001 o srečanju STO v Katarju [3],

- ob upoštevanju svoje resolucije z dne 18. novembra 1999 o sporočilu Komisije Svetu in Evropskemu parlamentu o pristopu EU h krogu pogajanj tisočletja STO [4],

- ob upoštevanju svoje resolucije z dne 15. decembra 1999 o tretji Ministrski konferenci STO v Seattlu [5],

- ob upoštevanju svoje resolucije z dne 13. marca 2001 s priporočili Evropskega parlamenta Komisiji v zvezi s kmetijskimi pogajanji v okviru vgrajenih agend STO [6],

- ob upoštevanju Sutherlandovega poročila o prihodnosti STO,

- ob upoštevanju svoje resolucije z dne 9. marca 2005 o predlogu Uredbe Sveta o uporabi sheme splošnih tarifnih preferencialov [7],

- ob upoštevanju Sklepne deklaracije tretje parlamentarne konference STO od 24. do 26. novembra 2004,

- ob upoštevanju svoje resolucije z dne 25. oktobra 2001 o odprtosti in demokratičnosti mednarodne trgovine [8],

- ob upoštevanju člena 45 svojega Poslovnika,

- ob upoštevanju poročila Odbora za mednarodno trgovino in mnenja Odbora za razvoj ter Odbora za kmetijstvo in razvoj podeželja (A6-0095/2005),

A. ker je 148 članov s sklepom, doseženim 1. avgusta 2004 znotraj Generalnega sveta STO (Sklep), vzpostavljen okvir za nadaljnja pogajanja o petih ključnih področjih razvojne agende iz Dohe in povrnilo zaupanje, izgubljeno v pogajanjih v Cancúnu, na temelju novega duha sodelovanja z namenom zagotavljanja uspešnega zaključka kroga pogajanj v Dohi in uspeha večstranskega trgovinskega sistema,

B. ker je treba doseči enako daljnosežen napredek na vseh področjih, ki jih pokrivata Sklep in splošni delovni program razvojne agende iz Dohe s prednostno obravnavo razvoja pri pogajanjih, in ker mora EU zastopati širšo agendo s ciljem primerne liberalizacije trgovine, izkoreninjenja vseh dampin-ških ukrepov in tistih, ki izkrivljajo trgovino, krepitve posebne in diferencirane obravnave ter zaščitnih mehanizmov za varnost hrane, da se nameni pozornost socialni pravičnosti in razvoju ter zagotovi večjo integracijo držav v razvoju v svetovni trgovinski sistem, cilj iz Pogodbe o Ustavi za Evropo (člen III — 292.2. e),

C. ker mora uspešen zaključek kroga pogajanj v Dohi prispevati k pospeševanju svetovne gospodarske rasti in zmanjševanju revščine in ker morajo biti težave v zvezi s podhranjenostjo, lakoto in zdravjem bolj poudarjene v okviru pogajanj, v skladu z določili Deklaracije tisočletja OZN,

D. ker so bili nadaljnji predpisi znotraj večstranskega trgovinskega sistema, optimalna integracija držav v razvoju v svetovni trgovinski sistem in dobro delujoči STO vedno glavni cilj trgovinske politike EU,

E. ker je rok za zaključek kroga pogajanj iz Dohe, v Sklepni deklaraciji iz Dohe določen za 1. januar 2005, preložen za nedoločen čas in je predvidena šesta Ministrska konferenca v decembru 2005 v Hongkongu,

F. ker je bilo politično prizadevanje in tehtni predlogi EU v obliki komisarjev Lamyja in Fischlerja še zlasti pomembno za doseganje Sklepa; ker takšnega napredka, kakor je bil dosežen na področju kmetijstva, ni na nobenem drugem področju,

G. ker igrajo tehnična pomoč in programi za krepitev zmogljivosti pomembno vlogo pri zagotavljanju tega, da države v razvoju pripravijo gospodarstva za integracijo v svetovno gospodarstvo, izboljšajo svoje pogajalske, proizvodne in izvozne zmogljivosti ter povečajo svoje notranje in regionalne prodajne trge in priložnosti za izkoriščanje nadaljnje liberalizacije trgovine,

H. ker bi lahko razvojna agenda iz Dohe povzročila erozijo preferencialov, ki jih je EU dodelila državam AKP v skladu s Sporazumom iz Cotonouja ter državam v razvoju v skladu s splošnim sistemom preferencialov (SSP),

I. ker je dosedanji napredek pri pogajanjih v okviru dostopa do nekmetijskih trgov pomanjkljiv, in ker dostopa do trga, pridobljenega prek tarifnih znižanj, ne smejo ovirati netarifne ovire,

J. ker narašča gospodarski pomen storitev, ki so ključno področje kroga pogajanj v Dohi — v njih samih in za celotno ravnovesje razvojna agenda — nadaljnje odpiranje trgov, s katerimi imajo velike možnosti tudi države v razvoju, ki pa je pomemben tudi zato, da se izključijo iz liberalizacije tiste storitve, ki so bistvene za zadovoljitev osnovnih potreb, in ker je bil napredek na tem področju pod pričakovanji,

K. ker je EU v okviru razvojne agende vedno pozivala k pogajanju glede zadev iz Singapurja v korist razvitih držav in držav v razvoju, ki so si podobne; ter ker pospeševanje trgovine z ustrezno tehnično pomočjo in grajenjem zmogljivosti podpira izvozno zmogljivost držav v razvoju,

L. ker se bliža konec mandata generalnega direktorja STO in je zatorej potrebno novo imenovanje; ker je treba poleg tega upoštevati Sutherlandovo poročilo o prihodnosti STO in razpravo v Kongresu ZDA o obnovitvi članstva STO in o mandatu trgovinskega zastopnika ZDA,

M. ker bo na temelju členov v zvezi s skupno trgovinsko politiko Pogodbe o Ustavi za Evropo Evropski parlament postal so-zakonodajalec na področju zadev mednarodne trgovine,

N. ker je pomembna parlamentarna razsežnost znotraj STO, kot sredstvo za ustvarjanje povezave s prebivalci, za izboljšanje demokratične odgovornosti in preglednosti STO,

O. ker sta proces globalizacije in vloga STO pogosto narobe razumljena in ker je pomembno, da obstajajo širša posvetovanja civilne družbe in socialnih partnerjev,

1. pozdravlja okvirni Sklep, ki ga je 1. avgusta 2004 dosegel Generalni svet STO, in način, s katerim je Komisija uspešno zaključila pogajanja; ponavlja svojo neomajno podporo svobodnemu in pravičnemu trgovinskemu sistemu, ki bo spodbujal trgovino in prispeval k trajnostnemu razvoju ter učinkovitemu upravljanju globalizacije v korist vseh; v enaki meri poudarja prednosti večstranskega pristopa k trgovinski politiki pred dvostranskimi sporazumi za države v razvoju;

2. poziva Komisijo k nadaljnjemu pozivanju k hitremu napredku na vseh področjih, ki jih pokriva Sklep, kar bi ji omogočilo, da v Hongkong potuje z uravnovešenim, daljnosežnim predlogom, ki bo razvoj uvrstil v središče razprave;

3. poudarja potrebo po spodbujanju vključevalnega, učinkovitega in preglednega pogajalskega procesa, zaradi katerega so do julija 2005 potrebne politične pobude za nadaljevanje pogajanj ter podroben osnutek za pogajanja v zvezi s kmetijstvom in dostopom do nekmetijskih trgov;

4. zahteva, da poročilo o stanju, ki ga Generalni svet STO načrtuje za julij 2005, temelji zgolj na dejstvih, zato da ne bi vzbujalo napačnih pričakovanj javnosti, zahteva pa tudi, da se določi datum za zaključek dela kroga pogajanj iz Dohe, ob upoštevanju časa, ki je potreben, da se vsi pogajalci pripravijo, zlasti tisti iz držav v razvoju;

5. zahteva, da prihodnja pogajanja prinesejo rezultate na vseh področjih razvojne agende, ki resnično podpirajo integracijo držav v razvoju, ob upoštevanju njihovih skrbi in še zlasti naslavljajo specifične težave najmanj razvitih držav, ki jim je treba zagotoviti izvozne dajatve in dostop brez kvot, v duhu "Round for Free" (pogajanja za prosto trgovino); enako prosi, da izid kroga pogajanj v Dohi prispeva k doseganju razvojnih ciljev tisočletja s pospeševanjem svetovne gospodarske rasti;

6. zahteva, da se raziščejo načini potrebne prilagodljivosti v zvezi s profilom vsake države v razvoju in da IMF, poleg drugih organizacij, izvaja "mehanizem za trgovinsko integracijo", ki omogoča nadomeščanje izgub, ki jih te države utrpijo zaradi liberalizacije trgovine;

7. še enkrat pozdravlja povečano stopnjo organizacije in samozavesti, ki so ju dosegle države v razvoju (G20, G33, G90, idr.), kar olajšuje nalogo doseganja sporazumov in omogoča, da je možnost ponovnega, bolj pravično oblikovanega večstranskega trgovinskega sistema veliko bolj realistična;

8. pozdravlja način, kako je bil manjšim delegacijam olajšan dostop do pogajalskega omizja; čestita Komisiji za podporo manjšim državam, npr. Pacifiškim otokom, z razvijanjem programov tehnične pomoči v teh državah; vendar poziva Komisijo, da nadaljuje z večanjem preglednosti in sodelovanja pri sprejemanju odločitev STO in še naprej podpira države v razvoju pri izboljšanju njihovega sodelovanja;

9. poziva Komisijo, da v sklopu kmetijskih pogajanj razmisli o morebitni vpeljavi "razvojne škatle" za najmanj razvite države, da lahko te obvladajo varnost hrane in zaposlovanje na podeželju, ki sta pomembnejši temi na področju izkoreninjenja revščine;

10. ponovno poudarja potrebo po ciljno naravnani tehnični pomoči in večanju sposobnosti držav v razvoju, ki pripomoreta, da trgovina postane sestavni del njihovih nacionalnih razvojnih politik in strategij za odpravo revščine, povečata njihove komercialne in izvozne zmogljivosti, izboljšata njihove sposobnosti za učinkovito pogajanje, olajšata uporabe pravil STO in omogočita, da prilagodijo in predrugačijo svoje gospodarstvo;

11. poziva, da se poveča trgovina jug-jug, glede na možnosti razvoja, ki jih taka trgovina ponuja državam v razvoju, z nameravano ukinitvijo trgovinskih ovir med njimi, vzpostavitvijo posebne in diferencialne obravnave, ki najmanj razvitim državam omogoča krepitev oskrbovalnih zmogljivosti, in s spodbujanjem prostega dostopa najmanj razvitih držav do trgov nastajajočih držav;

12. poziva Komisijo, da upošteva erozivne učinke v zvezi s preferencialnimi razmerji razvojnega načrta iz Dohe na Sporazum iz Cotonouja in SSP ter drugih komercialnih prednostnih sistemov, sestavi posebno poročilo za preučitev posledic kroga pogajanj o Sporazumu iz Cotonouja in SSP, ter razmisli, kateri ukrepi so potrebni za zagotavljanje učinkovitosti prednosti, ki jih EU dodeli državam v razvoju, predvsem najrevnejšim;

13. pozdravlja Sklep in zahteva, da članice STO posvečajo enakovredno pozornost trem stebrom (izvoznim subvencijam, domači pomoči ter dostopu do trga) in da se julija 2005 zavežejo k zagotavljanju podrobnih pogajalskih načinov na prihodnji Ministrski konferenci v Hongkongu;

14. poziva, da se ukrepi v zvezi z izvoznimi subvencijami, domačo pomočjo in dostopom do trga izvajajo vzporedno v vseh razvitih državah članicah STO, da ne bi prišlo do enostranske razorožitve s strani EU, pri čemer se za države v razvoju uporablja posebno in diferencialno obravnavo;

15. podpira vse industrijsko razvite trgovinske partnerje, da postopno odpravijo izvozne subvencije vzporedno z vsemi oblikami izvozne konkurence;

16. poziva Komisijo k nadaljevanju načrtovane reforme skupne kmetijske politike in z ozirom na notranjo podporo pozdravlja dejstvo, da Sklep ne izpodbija evropskega kmetijskega modela in luksemburškega sporazuma o reformi skupne kmetijske politike; poudarja potrebo po opredelitvi skupnih ukrepov, ki so v "zeleni škatli", vključno z nevezanimi pomočmi, kar omogoča ohranitev večfunkcijske narave kmetijske industrije in podpira podeželski slog življenja in delovna mesta na podeželju;

17. poziva, da se v zvezi z dostopom do trga ohrani pravično in enakopravno ravnovesje med zahtevami držav v razvoju in stabilnostjo ter uspešnim delovanjem trgov Skupnosti; zahteva, da je v zvezi s tem pojem "občutljivega pridelka" ustrezno in strogo opredeljen in da je mogoče ohraniti obveznosti v zvezi s carino na podlagi vrednosti ali v obliki posebnih dajatev;

18. poudarja visoko raven dostopa kmetijskih izdelkov iz držav v razvoju na trg EU ter poziva druge razvite partnerje in nastajajoče države, da nadaljujejo nadaljnje odpiranjem svojih trgov za izdelke iz najmanj razvitih držav;

19. poziva k pogajanjem o geografskih označbah, ki so ključni element za usmeritev h kakovostni kmetijski proizvodnji in za primerno pridobivanje koristi iz tega, da se jih v celoti upošteva v pogovorih o dostopu na trg kmetijskih proizvodov;

20. pozdravlja odločitev za daljnosežen, hiter in natančen pristop v zvezi z bombažem, neodvisen od drugih sektorskih pobud, ter vzpostavitev posebnega pododbora za to področje; te ukrepe je treba uporabljati s posebnimi roki in jih dopolniti s programi strukturnega in podpornega preoblikovanja za kmete in industrijo v regijah EU, na katere vplivajo, z ukrepi Svetovne banke in IMF za razvojno podporo za države v razvoju ter z Razvojnim programom OZN in drugih mednarodnih organizacij;

21. poziva Komisijo, da pospeši pogajanja v zvezi z dostopom na nekmetijske trge in opredeli ustrezen način za ukinitev ali zmanjšanje visokih tarif, najvišjih tarif in stopnjevanja tarif ter tudi prouči možnost delne vzajemnosti za države v razvoju ob upoštevanju prilagodljivosti, ki jo zahtevajo, in k uporabljanju načela posebne in razlikovalne obravnave za najmanj razvite države; nadalje poudarja, da odprtje trga jug-jug zagotavlja pomembne koristi za trgovino in razvoj, zlasti za naprednejša gospodarstva v razvoju; prav tako poudarja potrebo, da vsi trgovinski partnerji umaknejo netarifne ovire, kadar je to upravičeno;

22. obžaluje, da ni bil vzpostavljen poseben okvir za storitve, čeprav pozdravlja sprejeta priporočila in poziva vse članice STO, da oddajo pregledane visokokakovostne ponudbe do predvidenega roka v maju 2005, s posebnim upoštevanjem sektorjev in oblik oskrbe, ki so v interesu izvoza držav v razvoju (kakor je določeno v Prilogi C k Sklepu); zahteva, da se k liberalizaciji storitev v javnem interesu pristopi previdno; zahteva, da se storitve v zvezi z zdravjem, izobraževanjem in avdiovizualnim sektorjem izvzamejo, prav tako tudi tiste, ki zadevajo osnovne potrebe ljudi, kot sta voda in energija, saj je neprimerno zahtevati, da te storitve države v razvoju liberalizirajo na način, ki bi vodil do njihovega razpada;

23. izjavlja, da je kmetijstvo res najpomembnejše poglavje v okviru teh pogajanj, ampak poudarja, da mora biti to gonilna sila in da je napredek na tem področju treba uporabiti kot finančni vzvod in kot pogajalsko sredstvo, da se doseže napredek na drugih področjih, zlasti na področju trgovine in storitev, ter boljši dostop do industrijskih izdelkov za vse članice STO z učinkovitim znižanjem uvoznih dajatev in drugih trgovinskih ovir;

24. pozdravlja dosežen sporazum o začetku pogajanj na področju pospeševanja trgovine, ki bo izboljšal izvozno zmogljivost držav v razvoju, in priznava, da je EU pomagala državam v razvoju z umikom zadeve Singapurja iz pogajanj, ampak istočasno poudarja možnost pogajanja o teh zadevah v večstranskem okviru, ki bo v enakem interesu razvitih držav in držav v razvoju; zahteva, da se spoštujejo dogovorjena načela v Prilogi D k Sklepu, zlasti v zvezi s posebno in razlikovalno obravnavo držav v razvoju in pomoč tem državam, ob upoštevanju prehodnih obdobij za izvajanje obvez in združljivosti z upravnimi in institucionalnimi zmogljivostmi teh držav;

25. poziva k stvarnemu, stalnemu napredku na področjih, ki jih ne pokriva Sklep, kot so predpisi o protidampinških ukrepih, Sporazumi o trgovinskih vidikih pravic intelektualne lastnine (TRIPS) in zlasti okoljska razsežnost mednarodne trgovine in geografske označbe, vključno z zadevami v zvezi s širitvijo njihove zaščite na izdelke, ki niso vina in žgane pijače, v skladu z zahtevami iz Dohe;

26. poudarja, da je v trenutnih pogajanjih STO treba nameniti večjo pozornost zaščiti in ravnanju v skladu s pravicami intelektualne lastnine, med drugim v smislu sporazumov TRIPS; obžaluje, da se številne države članice STO še vedno preveč ohlapno borijo proti trgovanju s ponarejenimi in piratskimi izdelki;

27. vse strani poziva, da si kar najbolj prizadevajo za doseganje sporazuma v zvezi z imenovanjem novega generalnega direktorja STO pred majem 2005, da postopek imenovanja ne moti napredovanja kroga pogajanj v Dohi;

28. poudarja potrebo po daljnosežnem preoblikovanju STO in vidi Sutherlandovo poročilo kot prvi korak pripravljalnega dela za ustvarjanje bolj učinkovite, odprte, demokratične in pregledne organizacije ter za intenzivnejše vključevanje politike v pogajanja;

29. poziva k nadaljnjim institucionalnim reformam, da bi posodobili vlogo institucij STO in izboljšali proces odločanja, mehanizem za reševanje sporov in dialog s civilno družbo; priznava, da mora STO civilni družbi zagotoviti zadostne podatke in razlage o svojih načelih in ukrepih, da se izogne splošnemu napačnemu razumevanju in napačni razlagi procesa globalizacije ter vloge STO; zato pozdravlja Sutherlandovo poročilo, ki nasprotuje številnim takšnim kritikam in nesporazumom;

30. ponovno poudarja potrebo, ki jo priznava Deklaracija tisočletja, po vzpostavitvi tesnejših stikov med STO in drugimi mednarodnimi organizacijami kot ključni stopnji postopka za doseganje drugačne, bolj trajnostne vrste globalizacije, ki bo delovala v interesu skupnih ciljev in z namenom doseganja v celoti usklajenih meril v zvezi s težavami pri razvoju; v zvezi s tem verjame, da morajo vse države članice STO spoštovati pravila ILO;

31. verjame, da je tesno sodelovanje EU in ZDA za uspeh trenutnih pogajanj in za učinkovito delovanje večstranskega trgovinskega sistema nujno potrebno in da bi moral Kongres ZDA razširiti pogajalski mandat in odobriti obnovitev članstva ZDA v STO; vendar vztraja, da vključitev vseh držav članic STO, posebno skupin G20 in G90, v proces odločanja ostaja bistvenega pomena;

32. v celoti podpira institucionalizacijo parlamentov v STO, da se izboljša demokratično legitimnost in preglednost pogajanj STO, ker so člani parlamenta lahko pomembna vez z državljani, zlasti kot vir podatkov in odgovor na njihove skrbi; v zvezi s tem pozdravlja izjavo, ki jo je sprejela parlamentarna konferenca o STO v Bruslju, med 24. in 26. novembrom 2004, ter sklep, da bo naslednja parlamentarna konferenca potekala vzporedno z ministrsko konferenco v Hong Kongu decembra 2005;

33. verjame, da morajo vse evropske institucije za doseganje zadovoljivih rezultatov tesno sodelovati, in zato poziva Svet in Komisijo, da še naprej pravočasno obveščata Parlament, tudi med krogom pogajanj v Dohi in med Ministrsko konferenco v Hongkongu, ga vključita v prihodnje razprave in ohranjata njegov dostop do dokumentov Odbora 133;

34. naroči svojemu predsedniku, naj to resolucijo posreduje Svetu in Komisiji ter parlamentom držav pristopnic in držav kandidatk, generalnemu direktorju STO in predsedniku Medparlamentarne unije.

[1] UL C 77 E, 26.3.2004, str. 393.

[2] UL C 74 E, 24.3.2004, str. 861.

[3] UL C 177 E, 25.7.2002, str. 290.

[4] UL C 189, 7.7.2000, str. 213.

[5] UL C 296, 18.10.2000, str. 121.

[6] UL C 343, 5.12.2001, str. 96.

[7] Sprejeta besedila, P6_TA(2005)0066.

[8] UL C 112 E, 9.5.2002, str. 326.

--------------------------------------------------